SET ขยายเวลารับสมัครผู้เข้าชิงเก้าอี้ “กรรมการและผู้จัดการตลท.” ถึงสิ้นเดือนนี้
SET ขยายเวลารับสมัครผู้เข้าชิงเก้าอี้ “กรรมการและผู้จัดการตลาดหลักทรัพย์ฯ” ถึง 31 ม.ค.61 จากเดิมหมดเขต 15 ม.ค.61
19 ม.ค. 2561

นางภัทธีรา ดิลกรุ่งธีระภพ ประธานคณะอนุกรรมการสรรหาและพิจารณาค่าตอบแทน ตลาดหลักทรัพย์แห่งประเทศไทย เปิดเผยว่า ตามที่ตลาดหลักทรัพย์แห่งประเทศไทย (ตลท.) ได้เปิดรับสมัครบุคคลเพื่อคัดเลือกเข้าดำรงตำแหน่ง กรรมการและผู้จัดการตลาดหลักทรัพย์ฯ ตั้งแต่วันที่ 15 ธ.ค.60 ถึงวันที่ 15 ม.ค.61
ทั้งนี้เพื่อเปิดโอกาสให้ผู้ที่มีความรู้ความสามารถ ประสบการณ์และมีความมุ่งมั่นที่จะพัฒนาขับเคลื่อนตลาดทุนไทยซึ่งเป็นกลไกสำคัญของประเทศ ได้เข้าสมัครรับการคัดเลือกและมีเวลาเตรียมความพร้อม จึงขยายเวลารับสมัครบุคคลเพื่อคัดเลือกผู้ดำรงตำแหน่งกรรมการและผู้จัดการตลาดหลักทรัพย์แห่งประเทศไทย ออกไปจนถึงวันที่ 31 ม.ค.61
ขณะเดียวกัน ผู้สื่อข่าวรายงานว่า การเปิดรับสมัครผู้จัดการตลท. ล่าสุด มีผู้มาสมัครเพียง 2 ราย คือ ดร.สันติ กีระนันทน์ และ ดร.ภากร ปีตธวัชชัย ซึ่งปัจจุบันทั้งคู่อยู่ในตำแหน่งรองผู้จัดการตลาดหลักทรัพย์ฯ
อนึ่ง การเปิดการรับสมัครบุคคลเพื่อคัดเลือกเข้าดำรงตำแหน่ง “ผู้จัดการตลาดหลักทรัพย์แห่งประเทศไทย” เพื่อแทน นางเกศรา มัญชุศรี ที่จะครบวาระในสิ้นเดือนพ.ค.61 โดยผู้จัดการตลท.คนใหม่จะเริ่มเข้ามาทำหน้าที่ในวันที่ 1 มิ.ย.61
สำหรับขั้นตอนการรับสมัครผู้จัดการ ตลท. จะมีด้วยกัน 4 ขั้นตอน คือ ขั้นตอนที่ 1 จัดตั้งคณะกรรมการตรวจสอบคุณสมบัติเพื่อดำเนินการตรวจสอบคุณสมบัติของผู้สมัครเพื่อให้เป็นไปตามที่กำหนด โดยพิจารณาจากข้อมูลใบสมัคร เอกสาร และหลักฐานประกอบการสมัคร
ขั้นตอนที่ 2 คณะอนุกรรมการสรรหาและพิจารณาค่าตอบแทนจะนำรายชื่อของผู้สมัครที่ผ่านการตรวจสอบคุณสมบัติในขั้นตอนที่ 1 มาคัดเลือกผู้ที่มีคุณสมบัติที่เหมาะสม โดยพิจารณาจากข้อมูลในใบสมัคร เอกสาร และหลักฐานประกอบการสมัคร กับบทความที่กำหนดให้แสดงวิสัยทัศน์และแนวคิดในการบริหารจัดการตลาดหลักทรัพย์ฯ เพื่อเชิญมาเข้ารับการสัมภาษณ์ ตามวันเวลา และสถานที่ ซึ่งจะแจ้งให้ทราบต่อไป
ขั้นตอนที่ 3 คณะอนุกรรมการสรรหาและพิจารณาค่าตอบแทนทำการสัมภาษณ์ผู้สมัครที่ผ่านการกลั่นกรองในขั้นตอนที่ 2 เพื่อคัดเลือกผู้สมัครที่เหมาะสมที่สุดไม่เกิน 3 ราย เพื่อให้คณะกรรมการตลาดหลักทรัพย์ฯ สัมภาษณ์เพื่อคัดเลือกผู้ที่เหมาะสมที่สุด ตามวันเวลา และสถานที่ ซึ่งจะแจ้งให้ทราบต่อไป
และขั้นตอนที่ 4 คณะกรรมการตลาดหลักทรัพย์ฯ ทำการสัมภาษณ์ผู้สมัครที่ผ่านขั้นตอนที่ 3 เพื่อให้ได้ผู้ที่เหมาะสมที่สุด 1 ราย มาดำรงตำแหน่ง